陞堂頌古五十二首  其一一
作者：釋懷深
朝代：宋

paragraphs: 焦山舊日時，堂安百餘衆。
笊籬與木杓，如今不足用。
多謝諸禪人，各出一隻手。
南北與西東，面南看北斗。
廚中一箇鍋，煮粥又不多。
若非憲上座，誰人奈爾何。
水陸會街坊，六人爲總領。
但看正二月，夜夜香花請。
二人同一心，打圍要種菜。
意在钁頭邊，兩彩都一賽。
臘月冷如冰，衆僧猶臥簟。
二人去化蓆，姑蘇也不遠。
漆桶要打破，深禪卻要光。
但教無滲漏，得箇也無妨。
鎮州蘿蔔頭，今年到處少。
奇公去打錢，典座呵呵笑。
法真小比丘，去覓溈山牛。
繩頭須緊把，鼻孔要牢收。
跡在牛還在，無心終易求。
要得十分好，更造一層樓。
更有一件事，不小亦不大。
擘也擘不開，跣也跣下過。
常在動用中，未有人擔荷。
你若肯發心，我爲你說破。